Očovské pastorále

Očovské pastorále je slovenský film režiséra Jozefa Zachara z roku 1973 o chlapskej cti a odvahe. 

Príbeh baču, ktorého škriepnosť a papuľnatosť vyvoláva len spory a hnevy a jeho poctivosť a zmysel pre pravdu a česť v spojení s predošlým vlastnosťami tieto spory len vyhrocuje. Slovenská dedina s jej kolektívnym hospodárením, konfrontovaná s návykmi hranatej povahy, odchovanej ešte súkromným hospodárením, vytvára hlavnú zápletku a konflikt. Súbežne prebieha lyrický motív mladej generácie, ktorej ľúbostné vzťahy sa nestarajú o dávne smiešne hnevy starej generácie.

Dej 
Svojrázny bača Jožo Golian (Július Pántik) od malička pásava ovce. Najskôr vlastné, no keď vstúpi do družstva, tak už spoločné. Svojou tvrdohlavou a neústupčivou povahou sa často dostáva do konfliktov s vedením družstva, hlavne so zootechnikom Ondrejom Striežom (Andrej Mojžiš). Sem-tam si jednu ovečku pre vlastnú potrebu zabije. Keď ale zo salaša zmizne vyše tridsať oviec, dostane sa za to Jožo pred súd. Odsúdia ho podmienečne a na družstve ho zbavia funkcie baču. Nikto mu neverí, že ovce niekto ukradol. Jožo má podozrenie na chlapov z vrchov (Ján Króner, Michal Monček, Juraj Kováč) a skutočne sa mu podarí ich vypátrať skryté u jedného z nich v garáži. Cestou do košiara s ovcami ho ale „vrchári“ prepadnú a zbijú. Na následky poranení po prevoze domov Jožo doma zomiera.

Dej sa odohráva v obci Očová a jej okolí.

Obsadenie 

 Július Pántik, bača Jožo Golian
 Jozef Kroner, honelník Cesnak
 Andrej Mojžiš, zootechnik  Ondro Striež
 Terézia Kronerová, bačova žena
 Ivan Palúch, bačov syn Jožko
 Hana Gregorová, Povaľačova dcéra Helenka
 Ján Kožuch, Povaľač
 Naďa Hejná, matka
 Ján Kroner, vrchár, zlodej
 Michal Monček, vrchár, zlodej
 Juraj Kováč, vrchár, zlodej
 Viliam Polónyi, príslušník SNB
 Anton Mrvečka, lekár
 Mikuláš Onufrák, agitátor
 Štefan Kršňák, agitátor
 Martin Gregor, sudca
 Karol Černík

Ocenenia 

 Cena za mužský herecký výkon v kategórii Hraný film zaslúžilému umelcovi Júliusovi Pántikovi za vytvorenie vieryhodnej a realistickej postavy baču Goliana vo filme Očovské pastorále a Čestné uznanie filmu Očovské pastorále (udelené Festivalovým výborom) za účasť v kategórii hraného filmu - Festival českých a slovenských filmov Nitra 1974
 Prémie za pozoruhodné umelecké výkony v roku 1973 Jozefovi Zacharovi za réžiu a Štefanovi Sokolovi za scenár (udelené na návrh Slovenskej filmovej tvorby výborom Sekcie pre tvorivú činnosť v oblasti divadla a filmu pri SLF v roku 1974)

Zdroje 

 Očovské pastorále na ČSFD
 https://www.filmovamista.cz/film/dej?id=2768-Ocovsky-pastorale
 RTVS
 Slovenský filmový ústav

Filmy režírované Jozefom Zacharom
Slovenské filmy
Filmy z 1973